Irene Johansen (Arbeiderpartiet), 2014-06-20:
Jeg registrerer at vi leser hverandres merknader – det er bra. Jeg har også lest høyrepartienes, og jeg registrerer at de i sine merknader i innstillingen kommenterer at regjeringen i revidert nasjonalbudsjett gjennomfører «en nøktern revidering av budsjettet fordi den økonomiske utviklingen tilsier at det ikke er behov for større justeringer nå». De understreker imidlertid at det fortsatt er «helt sentralt hvordan oljepengene brukes», og at «regjeringen fører en ansvarlig økonomisk politikk basert på handlingsregelen for bruk av oljepenger». Dette er verdt en refleksjon. Én ting er at det må være frustrerende for Fremskrittspartiets representanter nå å stille seg bak en slik merknad, etter at vi i alle år i disse debattene har fått høre fra Fremskrittspartiet at handlingsregelen skal skrotes så snart de kommer i regjering. En annen ting er at regjeringspartiene ikke ser behov for å gjøre større endringer nå. Det er i hovedsak den rød-grønne regjeringens budsjett de styrer etter, med enkelte justeringer fra den nye regjeringen i fjor høst, som dreide politikken på noen områder, og enda færre justeringer nå i revidert. Regjeringspartiene bekrefter med det det vi sier, nemlig at ingen regjering har overtatt ansvaret for et land i bedre forfatning enn Solberg-regjeringen. Fra 2005 til 2013 er det skapt 350 000 nye arbeidsplasser i landet, Statens pensjonsfond ble mer enn tredoblet, og fellesskapsløsninger for alle har vært hovedprioritet. Da den rød-grønne regjeringen overtok, var de økonomiske forskjellene mellom folk i Norge større enn i Sverige. Nå er det motsatt. Det er en norsk økonomi som er i god stand, med Europas laveste ledighet og høyere vekst enn i landene rundt oss, som Solberg-regjeringen har overtatt. En historisk satsing på investeringer i vei og jernbane, på kommunenes budsjetter til eldreomsorg og skole, på barnehager og innsats for å gjøre skolene og barnehagene enda bedre, gir et veldig godt grunnlag å bygge videre på for Solberg-regjeringen. Likevel er det enkelte endringer som er gjort i budsjettet, som det hadde vært behov for å rette opp i revidert, som tilsynelatende var regnefeil, men som nå viser seg å være bevisste prioriteringer – en omlegging av politikken fra regjeringen. Venstre og Kristelig Folkeparti hadde muligheten til å rette opp disse feilene som regjeringen gjorde i sitt framlegg, men de benyttet ikke sjansen, eller fikk rett og slett ikke gjennomslag. I stedet ser vi et forlik som støtter forslagene fra regjeringen om endringer i taxfree-ordningen og i avgifter på båtmotorer, som plusser på litt til frivillige organisasjoner, men lar være å kompensere fullt ut for kuttet i barnehagetilskuddet, lar være å reversere kutt i permitteringsordningen og øke arbeidsmarkedstiltakene, og lar være å øke bistanden til ofrene for borgerkrigen i Syria. Dette viser hvilken kurs denne regjeringen og Kristelig Folkeparti og Venstre vil ha og hva de prioriterer. Revidert nasjonalbudsjett viser også en regjering som er i utakt med folket og som ikke lytter. Det er norske småbarnsforeldre, arbeidstakere og bedrifter som disse prioriteringene går ut over. Flere tusen familier står uten barnehageplass, viser tall fra kommunene og KS. Arbeiderpartiet prioriterer å reversere kuttet regjeringen gjorde. Innstramming i permitteringsregelverket som ble innført i høst, har ført til økende arbeidsledighet. Bedriftseiere, LO og NHO, byggenæringen og andre har varslet om konsekvensene, senest på høringen i finanskomiteen i forbindelse med revidert nasjonalbudsjett. Men regjeringen vender det døve øret til. Finansministeren sier regjeringen har god kontakt med næringslivet, og mener det er en normal situasjon og ingen grunn til å gjøre endringer. Næringslivet sier noe annet. Arbeiderpartiet reverserer innstrammingene i permitteringsregelverket fra 1. juli 2014. Regjeringen har heller ikke lyttet i tide til industrien når det gjelder å få i gang arbeidet med notifisering av videreføring av fritaket for elavgift for treforedlingsindustrien til ESA som utløper 30. juni 2014. Regjeringen sier i sitt forslag til revidert nasjonalbudsjett at de nå er i gang med arbeidet. Forberedelsene med notifikasjon og behandling av den i ESA vil imidlertid ta tid, slik at fritaket oppheves fra 1. juli. Treforedlingsindustrien må betale en redusert sats inntil videreføring av fritaket eventuelt er avklart med ESA. Her har regjeringen sovet i timen, slik statsråd Helgesen uttrykte det tidligere i dag i saken om differensiert arbeidsgiveravgift. Industrien har i lang tid etterlyst regjeringens engasjement, men altså ikke blitt hørt. Vi har nå en regjering som prioriterer ideologiske løsninger for en annen tid framfor å løse folks hverdagsutfordringer i dagens virkelighet. Jeg håper regjeringspartiene bruker tiden fram til de skal legge fram nytt statsbudsjett godt, lytter til folket, til næringslivet og industrien og retter opp feilene fra i år, men dessverre tror jeg dette er en bevisst politikk og ikke bare startvansker.